На основу члана 28. став 5. Закона о туризму („Службени гласник РС”, бр. 36/09, 88/10, 99/11 - др. закон, 93/12 и 84/15) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 -УС, 72/12, 7/14 - УС и 44/14),

Влада доноси

У Р Е Д Б У

О УСЛОВИМА И НАЧИНУ ДОДЕЛЕ И КОРИШЋЕЊА СРЕДСТАВА ЗА ПОДСТИЦАЊЕ УНАПРЕЂЕЊА ТУРИСТИЧКОГ ПРОМЕТА ДОМАЋИХ ТУРИСТА НА ТЕРИТОРИЈИ РЕПУБЛИКЕ СРБИЈЕ

Члан 1.

Овом уредбом утврђују се услови и начин доделе и коришћења средстава за подстицање унапређења туристичког промета домаћих туриста на територији Републике Србије (у даљем тексту: подстицање развоја домаћег туризма).

Члан 2.

Подстицање развоја домаћег туризма спроводи се кроз доделу ваучера за субвенционисано коришћење услуге смештаја у угоститељским објектима (у даљем тексту: ваучер), у трајању од најмање пет ноћења, изван пребивалишта корисника ваучера.

Ваучер се може користити на територији Републике Србије, изузимајући територију града Београда, Новог Сада, Ниша и Крагујевца (изузеће се не односи на здравствене установе које организују боравак и пружају услуге превенције, лечења и рехабилитације у складу са Законом о туризму, а које се налазе на територији ових градова).

Члан 3.

Услуге смештаја из члана 2. ове уредбе пружају привредни субјекти, друга правна лица, здравствене установе које организују боравак и пружају услуге превенције, лечења и рехабилитације, као и физичка лица која пружају угоститељске услуге у категорисаним објектима домаће радиности и сеоског туристичког домаћинства, а у којима се угоститељска делатност обавља у складу са Законом о туризму (у даљем тексту: Угоститељ).

По завршетку коришћења услуга смештаја Угоститељ је у обавези да кориснику изда фискални исечак, који садржи исказане све услуге пружене кориснику ваучера за цео период коришћења услуга смештаја.

Фискални исечак из става 2. овог члана мора да садржи све елементе прописане Законом о фискалним касама („Службени гласник РС”, бр. 135/04 и 93/12), као и износ боравишне таксе, њеног ослобађања од плаћања или умањења на начин прописан Законом о туризму.

Члан 4.

Корисници ваучера у смислу ове уредбе су:

1. корисници права на пензију;
2. незапослена лица из евиденције Националне службе за запошљавање и друга лица на евиденцији Националне службе за запошљавање (корисници посебне новчане накнаде и привремене накнаде);
3. корисници права на додатак за помоћ и негу другог лица, који то право остварују у складу са законом којим се уређује социјална заштита;
4. корисник права на додатак за помоћ и негу другог лица, који то право остварује у складу са законом којим се уређује пензијско и инвалидско осигурање;
5. радно ангажована лица са примањима, која не прелазе износ од 60.000 динара месечно;
6. ратни војни инвалиди и цивилни инвалиди рата са примањима, која не прелазе износ од 60.000 динара месечно;
7. корисници права на накнаду на породичну инвалиднину по палом борцу;
8. носилац активног породичног пољопривредног газдинства који се изјаснио да се бави искључиво пољопривредом уписан у Регистар пољопривредних газдинстава у складу са Законом о пољопривреди и руралном развоју („Службени гласник РС”, бр. 41/09 и 10/13).

Корисник ваучера може остварити право на субвенционисано коришћење услуга смештаја у угоститељским објектима само по једном основу из става 1. овог члана.

Члан 5.

Подстицање развоја домаћег туризма спроводи Министарство трговине, туризма и телекомуникација (у даљем тексту: Министарство) у сарадњи са Министарством финансија, Министарством за рад, запошљавање, борачка и социјална питања, центрима за социјални рад, филијалама Републичког фонда за пензијско и инвалидско осигурање, Националном службом за запошљавање, Централним регистром обавезног социјалног осигурања, Министарством пољопривреде и заштите животне средине - Управа за аграрна плаћања и Јавним предузећем „Пошта Србије”, Београд.

Члан 6.

Министарство објављује обавештење којим се позивају Угоститељи да се пријаве ради реализације шеме доделе ваучера корисницима.

Пријаву за учешће у реализацији шеме доделе ваучера корисницима (у даљем тексту: пријава за учешће), Министарству подносе Угоститељи писаним путем.

Пријава за учешће у реализацији шеме доделе ваучера садржи нарочито:

- назив привредног субјекта, правног лица, односно име и презиме физичког лица, из члана 3. ове уредбе;

- матични број и ПИБ за привредне субјекте и правна лица, односно, ЈМБГ за физичка лица и матични број и ПИБ привредног субјекта или правног лица са којим физичко лице има закључен уговор и преко кога пружа угоститељске услуге;

- седиште, односно адресу Угоститеља (улица, број, место, поштански број, општина);

- податке о угоститељском објекту (назив, врста, а за категорисане објекте и категорија, као и број расположивих лежајева);

- телефон, факс;

- е - маил адресу;

- контакт особу.

Привредни субјект и друго правно лице уз пријаву доставља копију решења о упису у одговарајући регистар, а за категорисане објекте и копију решења о разврставању у категорију.

Здравствена установа која организује боравак и пружа услуге превенције, лечења и рехабилитације уз пријаву доставља копију одобрења министра надлежног за послове туризма у складу са чланом 60. став 2. Закона о туризму.

Физичко лице из члана 3. ове уредбе уз пријаву доставља копију решења о разврставању у категорију објекта домаће радиности (кућа, апартман, соба), односно копију решења о разврставању у категорију сеоског туристичког домаћинства, као и копију решења о упису привредног субјекта или правног лица са којим физичко лице има закључен уговор у одговарајући регистар и преко кога пружа угоститељске услуге, копију уговора са привредним субјектом или правним лицем, на основу кога физичко лице пружа угоститељске услуге, као и уверење надлежног органа јединице локалне самоуправе о евидентирању тог уговора.

За сваки објекат који Угоститељ ставља у функцију реализације шеме доделе ваучера подноси се посебна пријава.

Министарство сачињава листу Угоститеља који су испунили услове за реализацију шеме доделе ваучера и објављује је на званичној интернет презентацији Министарства.

Члан 7.

По објављивању листе Угоститеља из члана 6. ове уредбе, Министарство објављује обавештење за подношење пријава за доделу ваучера (у даљем тексту: пријава).

Лице која испуњава услове из члана 4. ове уредбе врши резервацију смештаја код Угоститеља са објављене листе, на основу чега Угоститељ издаје потврду о резервацији.

Лице из става 2. овог члана подноси пријаву, која садржи нарочито:

- име и презиме подносиоца пријаве;

- ЈМБГ;

- адресу становања, односно адресу за доставу ваучера;

- контакт телефон, односно е - маил адресу;

- податке о оствареном праву из члана 4. ове уредбе;

- податке из потврде о резервацији смештаја (Угоститељ, назив и адреса угоститељског објекта, ПИБ угоститеља и период коришћења услуга смештаја).

Уз пријаву се подноси фотокопија личне карте и потврда о извршеној резервацији, као и:

1. последњи пензиони чек или копија решења о оствареној пензији, односно други оригинални документ (оверени извод, потврда и сл) који издаје банка, а који потврђује новчани прилив по основу оствареног права на пензију;
2. фотокопија уверења Националне службе за запошљавање о пријави на евиденцију лица која траже запослење - за незапослена лица из евиденције Националне службе за запошљавање, односно фотокопија уверења/потврде Националне службе за запошљавање за кориснике посебне новчане накнаде и привремене накнаде;
3. фотокопија решења или уверења, којим се доказује остваривање права на додатак за помоћ и негу другог лица, односно права на увећани додатак за помоћ и негу другог лица издато од стране центра за социјални рад, Министарства за рад, запошљавање, борачка и социјална питања, Покрајинског секретаријата за здравство, социјалну политику и демографију и Секретаријата за социјалну заштиту - за кориснике права на додатак за помоћ и негу другог лица;
4. фотокопија решења или уверења, којим се доказује остваривање права на новчану надокнаду за помоћ и негу другог лица, издато од стране Републичког фонда за пензијско и инвалидско осигурање;
5. оригинал потврде о запослењу и оствареној заради исплаћеној у месецу који претходи месецу у коме се подноси пријава, коју издаје послодавац - за радно ангажована лица, са примањима која не прелазе износ од 60.000 динара месечно;
6. фотокопија решења или уверења о признатом својству ратног војног инвалида или цивилног инвалида рата које издаје надлежни орган, са примањима која не прелазе износ од 60.000 динара месечно (за примања у месецу који претходи месецу у коме се подноси пријава);
7. фотокопија решења или уверења о признатом праву на инвалиднину по палом борцу које издаје надлежни орган;
8. фотокопија потврде о активном статусу породичног пољопривредног газдинства из Регистра пољопривредних газдинстава у складу са Законом о пољопривреди и руралном развоју.

Уколико за малолетно или пословно неспособно лице, које испуњава услов из члана 4. ове уредбе, пријаву подноси законски заступник (родитељ, односно старатељ), уз пријаву се прилаже одговарајући доказ, о статусу законског заступника.

Подносилац пријаве стиче право на доделу ваучера, ако је услов из члана 4. ове уредбе остварио даном подношења пријаве.

Пријава са потребном документацијом подноси се преко шалтера ЈП „Пошта Србије”, Београд, на територији Републике Србије, а евидентиране пријаве са прилозима се пакују (опремају) и достављају Министарству, путем пошиљке, са

потврђеним уручењем (услуга резервисаног сервиса).

Проверу испуњености услова за доделу ваучера за лица из члана 4. став 1. тач. 1), 2), 3), 4), 6) и 7) ове уредбе, врши Министарство за рад, запошљавање, борачка и социјална питања, преко Републичког фонда за пензијско и инвалидско

осигурање, Националне службе за запошљавање, центара за социјални рад и јединствене матичне евиденције корисника борачко инвалидске заштите.

Проверу испуњености услова за доделу ваучера за лица из члана 4. став 1. тачка 5) ове уредбе, у вези са статусом запосленог, врши Министарство финансија преко Централног регистра обавезног социјалног осигурања.

Проверу испуњености услова за доделу ваучера за лица из члана 4. став 1. тачка 8) ове уредбе, врши Министарство пољопривреде и заштите животне средине преко Управе за аграрна плаћања.

Члан 8.

Вредност ваучера износи 5.000 динара и наведени износ представља максимални износ средстава, која корисник може једном користити при субвенционисаном коришћењу услуга смештаја у угоститељским објектима, без обзира колика је вредност извршене услуге смештаја.

Ваучер садржи следеће податке и то:

1. Одштампане податке:

- намена: субвенционисано коришћење услуга смештаја у угоститељским објектима;

- издавалац ваучера: Министарство трговине, туризма и телекомуникација;

- новчана вредност: 5.000,00 динара;

- серијски број ваучера;

- почетак и завршетак важења ваучера;

- подаци о кориснику ваучера из члана 7. став 3. алинеја прва, друга и трећа ове уредбе;

- изјава корисника ваучера о коришћењу услуге смештаја.

2. Податке који се ручно попуњавају:

- назив Угоститеља;

-ПИБ Угоститеља, односно ЈМБГ за физичка лица и ПИБ привредног субјекта или правног лица са којим физичко лице има закључен уговор и преко кога пружа угоститељске услуге;

- број рачуна Угоститеља у банци, односно привредног субјекта или правног лица са којим физичко лице има закључен уговор и преко кога пружа угоститељске услуге;

- потпис и печат Угоститеља, односно потпис физичког лица које је пружило услугу смештаја;

-потпис корисника ваучера, односно његовог законског заступника (родитеља, односно старатеља).

Број пријава за доделу ваучера ограничен је расположивим буџетским средствима (до 46.000 корисника) и рангирање пријава вршиће се на основу датума и времена пријема на шалтеру Јавног предузећа „Пошта Србије”, Београд.

Пријављеним лицима, која су стекла право на ваучер, Министарство, преко Јавног предузећа „Пошта Србије”, Београд, доставља ваучере, лично на адресу, путем препоручене пошиљке (услуга резервисаног сервиса).

Члан 9.

По окончању коришћења услуга смештаја, Угоститељ попуњава ваучер са подацима из члана 8. ове уредбе који се ручно попуњавају, потписује и печатира ваучер, а корисник ваучера, односно његов законски заступник (родитељ, односно старатељ), потписује ваучер и изјаву о коришћењу услуга смештаја.

Ваучери се могу користити закључно са 20. новембром 2016. године.

У случају да корисник ваучера користи услуге смештаја у већем износу од износа ваучера, Угоститељу се рефундира износ у вредности ваучера.

У случају да је вредност ваучера већа од вредности пружених услуга смештаја, рефундира се износ средстава у вредности пружених услуга.

Угоститељ месечно, а најкасније 25. новембра 2016. године, доставља Министарству захтев за рефундацију средстава за ваучере реализоване у претходном периоду са пратећом документацијом и то:

- оверен и потписан списак реализованих ваучера;

- уредно попуњене, потписане и печатиране ваучере;

- прописан фискални исечак уз ваучер, издат за сваку појединачно пружену услугу по врсти пореске стопе.

Поред документације из става 5. овог члана Угоститељ доставља оверену и потписану спецификацију која садржи:

- све пружене услуге са посебно исказаном услугом ноћења и појединачном ценом (која се једино рефундира);

- исказан износ боравишне таксе, са назнаком о евентуалном умањењу или ослобађању (позив на одредбе о Закона о туризму као основ умањења или ослобађања).

На основу уредно достављене документације врши се рефундација средстава у року од 45 дана од датума пријема документације.

Члан 10.

Даном ступања на снагу ове уредбе, престаје да важи Уредба о условима и начину доделе и коришћења средстава за подстицање развоја домаћег туризма интензивирањем коришћења туристичке понуде у Републици Србији („Службени гласник РС”, број 53/15).

Члан 11.

Ова уредба ступа на снагу наредног дана од дана објављивања у „Службеном гласнику Републике Србије”.

05 Број:

У Београду,

В Л А Д А

ПРЕДСЕДНИК